Поштовани ученици 7. разреда, остало је да научимо основне географске одлике поларних области, и тиме смо завршили са регионалном географијом света, а националну географију ћемо учити од септембра.

ПОЛАРНЕ ОБЛАСТИ

Шта су полови? Полови су тачке на Земљиној површини у којима се завршава замишљена Земљина оса. Постоје Северни и Јужни пол. Они леже на 90⁰ северне и јужне географске ширине. Северни пол се налази готово у средини Северног леденог океана, а Јужни у централним деловима Антарктика. На Северни пол први је стигао Американац Роберт Пири 6. априла 1909. год. а на Јужни Норвежанин Руал Амундзен 14. децембра 1911. године.

АРКТИК је северна поларна област. Обухвата Северни ледени океан са острвима која леже у њему и крајње приобалске делове на северу Евроазије и Северне Америке, односно територију од око 25 милиона km², од које више од ¾ чине водене површине. На Арктику је заступљена поларна клима. Зимске температуре ваздуха спуштају се испод – 40⁰ С. Лета су кратка и свежа, с температурама од 0 до +10⁰С. Падавина је мало а излучују се готово искључиво у виду снега. Површинска температура воде износи око – 1,0⁰С, па је већи део Северног леденог океана покривен леденом кором или пливајућим сантама леда. Површине на копну на којима нема леда, за време лета, су под тундрама са маховином и лишајевима.

Животињске врсте које настањују Арктик добро подносе сурову климу (поларни медвед, поларна лисица, поларни зец, мошусно говече). У води живе крупни сисари, као што су морж, кит и фока. Од свих животиња, услед прекомерног лова, најугроженији је кит. Арктичке воде богате су планктоном и рибом (бакалар, харинга), па је риболов значајна привредна делатност.

Арктик је због сурове климе ретко насељен. Њега насељава око 100.000 Ескима (Инуити), који живе на Гренланду, Аљасци, северу Канаде и североистоку Сибира (Чукотско полуострво). Лапонци (Сами) насељавају север Скандинавског полуострва, а Јакути и Чукчи – Сибир. Већина становништва Арктика се бави риболовом, ловом на моржеве и фоке и узгојем ирваса, који дају месо, млеко и крзно. У северној Канади, на Аљасци, Гренланду и неким другим арктичким острвима откривена су налазишта руда и енергената. Главни енергенти су нафта и природни гас, који се експлоатишу на северу Аљаске, Канаде и Сибира и на дну Северног леденог океана. Највећи град и лука на Арктику је Мурманск, који се налази на северу Европе и припада Русији.

АНТАРКТИК - „ледени континент“ са централним положајем у јужној поларној области. Захвата површину од 14,2 мил.km². Највећим делом је под сталним снегом и ледом, чија просечна дебљина износи око 2000 а највећа преко 4000 m. Антарктику је најближа Јужна Америка, од које га одваја 1100 km широк Дрејков пролаз.

Антарктик има најсуровију климу на Земљи. Најнижа температура на нашој планети од – 88,3⁰С (тзв. „пол хладноће“), забележена је на совјетској антарктичкој станици „Исток“. Температуре ваздуха су и лети и зими испод 0⁰. Сурова клима, јаки ветрови, неприступачне обале и огроман ледени покривач – створили су од Антарктика праву беживотну ледену пустињу. На Антарктику нема сталних људских насеља. Постоје само научне станице чије се особље с времена на време смењује.

Због сурове климе на Антарктику нема биљног света. Једино се на Грејамовој земљи налазе неке маховине и лишајеви. Животињски свет је нешто разноврснији и богатији. Најкарактеристичнији су пингвини. У водама око Антарктика живе китови, чији је број због нерационалног лова данас веома смањен.

Питања за вежбање:

1. Ко је први стигао на Северни пол и које године?
2. Ко је први стигао на Јужни пол и које године?
3. Шта обухвата Северна поларна област и како се другачије зове?
4. Где живе пингвини а где поларни медведи?
5. Како се зове једини континент на Земљи који није стално насељен?

 Поздрав од наставнице географије